Á næsta ári verður áherslan lögð á að bæta afkomuna í leiðakerfi Icelandair og um leið minnka áhættuna vegna MAX þotanna . Þetta segir Bogi Nils Bogason , forstjóri Icelandair , um flugáætlun félagsins á næsta ári sem birt var í gær . Að hans sögn verður áfram lögð megin áhersla á ferðamannamarkaðinn til Íslands . Gert er ráð fyrir 4,2 milljónum farþega um borð í þotum Icelandair árið 2020 . Til samanburðar stefnir í að farþegafjöldinn í ár verði um 4,5 milljónir miðað við farþegatölur fyrstu tíu mánuði ársins . Bogi segist ekki óttast að með þessum breytingum aukist líkurnar á að erlend flugfélög sæki á íslenska markaðinn eða að til verði aukið rými fyrir önnur íslensk flugfélög ? „ Samkeppnin er mikil og flugfélög sífellt að skoða tækifæri á sínum svæðum . Við getum ekki flogið í tapi bara til að halda öðrum frá . Við stundum ekki þess háttar leiki . ” Mestu munar um niðurskurð á framboði í flugi til Norður-Ameríku um 11 prósent . Á sama tíma sjá nokkur önnur evrópsk flugfélög sóknarfæri í auknu flugi vestur um haf á næstu misserum . Eins var sætanýtingin í Ameríkuflugi stærstu flugfélaga Evrópu góð í sumar . Aðspurður um afhverju Icelandair dragi aftur á móti saman í Bandaríkjunum þá segir Bogi Nils Bogason , forstjóri Icelandair , að félagið hafi verið með framboð sem ekki hafi verið arðbært . „ Við viljum ná ákveðnum grunni og vaxa út frá því . Flugfélög eru almennt varkár í áætlunum sínum fyrir nánustu framtíð og nýjasta dæmið um það er niðurskurður Norwegian í Kaupmannahöfn og Stokkhólmi . Nú er áherslan hjá okkur og mörgum öðrum flugfélögum fyrst og fremst á arðbærni í stað vaxtar . ” Í því samhengi má benda á að Icelandair hefur lengi verið með mun meira framboð á ferðum til Bandaríkjanna en önnur norræn flugfélög . Eins var íslenska félagið á tímabili það evrópska flugfélag sem flaug til flestra áfangastaða í Bandaríkjunum að British Airways frátöldu . Áfram verður megin áherslan hjá Icelandair á ferðamannamarkaðinn til Íslands líkt og í ár sem hefur orðið til þess að hlutfall ferðafólks á leið til Íslands hefur hækkað á kostnað tengifarþega . Er Icelandair að breytast í flugfélag sem aðallega flytur fólk til og frá Íslandi ? „ Nei , alls ekki . Hlutfall tengifarþega var komið yfir helming og áfram er hlutfallið hátt , í kringum fjörutíu prósent . Við sjáum framtíð í tengiflugi og fókusum á það áfram . Á þessu ári og því næsta lækkar hlutfall tengifarþega en það fer ekki mikið neðar , ” svarar Bogi og bætir því að leiðakerfið þoli þennan samdrátt en vægi þeirra sem aðeins millilenda hér á landi megi þó ekki fara mikið neðar . Bogi vill ekki segja hversu miklu munar á tekjunum af tengifarþegum og hinum þegar horft er til tekna á hvern floginn kílómetra . „ Við gefum ekki út hversu mikill munurinn er . Markaðurinn yfir hafið er erfiður og fargjöldin þar eru tiltölulega lág . Það er því gott að hafa sveigjanlegt leiðakerfi og geta aðlagað framboðið eftir markaðnum . ” Fréttir Hvatningaverðlaun ábyrgrar ferðaþjónustu til Hey Iceland Í dag var dagur Ábyrgrar ferðaþjónustu haldinn hátíðlegur á Hótel Sögu . Framhaldið er þó áfram bjart . Í Fríversluninni eru kynningar á vegum ferðaskipuleggjenda á alls kyns utanlandsferðum . Allar greinar Túrista eru skrifaðar af Kristjáni Sigurjónssyni . Tölvupóstur : turisti hja turisti.is